**Kedves Kollégák!**

Talán értesültetek róla, hogy az idei törvénymódosítási törekvések közé újólag bekerült a **lakossági kutak engedélyezési kötelezettségének megszüntetése, a kivitelezés és üzemeltetés hatósági felügyeletének eltörlése.**

A Parlament honlapján a napokban, 2022. 07. 14-én megjelent **T/559/7. irományszámú törvénymódosítási javaslatra** (mellékelten csatolva) reagálva a Felszín Alatti Vizekért Alapítvánnyal, a Magyar Hidrológiai Társasággal és a Hidrogeológusok Nemzetközi Szövetségének Magyar Nemzeti Tagozatával közösen megszövegeztünk és aláírtunk egy **állásfoglalást** (mellékelten csatolva), melyben kérjük e megalapozatlan és a szakmai szervezetekkel előzetesen nem egyeztetett **törvénymódosítási javaslat visszavonását.** Ezt az állásfoglalást 2022. 07. 19-én elküldtük Dr. Kövér László úrnak az Országgyűlés elnökének és Dr. Bándi Gyula úrnak a jövő nemzedékek szószólójának (AJBH).

A közös állásfoglalásban leírtakkal Dr. Bándi Gyula úr messzemenőkig egyetértett, amit az általa 2022. 07. 19-én *AJB-3055/2022. számon* kiadott **vélemény-nyilvánítás** megerősít (mellékelten csatolva).

A közös állásfoglalásban leírtakkal ugyancsak azonos állásponton van a WWF Magyarország Alapítvány is, amit az általuk készített, a sajtónak 2022. 07. 19-én kiküldött **közlemény** erősít meg:

<https://wwf.hu/hireink/vizeselohelyek/ivovizkeszleteket-veszelyeztethet-a-varmegyek-elnevezeserol-szolo-torveny/>

Bízunk benne, hogy tiltakozásunk célt ér.

Kelt Agárdon, 2022. július hó 19-én

Rózsa Attila